Heti összefoglaló: újra emelkedett a BUX
A Budapesti Értéktőzsde hivatalos részvényindexe, a BUX az elmúlt héten 3,82 százalékot emelkedett, 17405,05 ponton zárt pénteken.
A négy munkanapból álló hét első felében kivárás, tanácstalanság jellemezte a részvénypiacot, a napi forgalom a 10 milliárd forintot sem érte el. Az értékpapírpiac érdemben nem reagált a jegybanki alapkamat 50 bázispontos csökkentésére sem, mivel annak mértéke megfelelt a vártnak. A hét közepétől az emelkedő nyugati indexek hatására a BUX is jelentősen erősödött, értéke ismét 17 ezer pont fölé került, és a forgalom is megélénkült.
A részvénypiac heti forgalma 64,5 milliárd forint volt, ami jelentősen elmaradt az előző hetitől, amikor három nap alatt 88,1 milliárd forint értékben születtek üzletek. A vezető részvények erősödéssel zárták a hetet, az emelkedést a Mol és az OTP vezette. A kis- és közepes kapitalizációjú részvények indexe, a BUMIX értéke 1,93 százalékkal 1529 pontra emelkedett.
 
A Mol 6,3 százalékkal 16090 forintra drágult. Az olajtársaság részvényei iránt pénteken élénkült meg igazán a kereslet, amikor a Gazprom orosz gázipari óriás bejelentette: fontolóra veszi a Mol még állami kézben lévő 11,8 százalékának megvételét. 
Az OTP papírok ára 5,4 százalékkal 6620 forintra emelkedett. A magyar pénzintézet a héten szándéknyilatkozatot nyújtott be a szerb Niska Bank állami kézben lévő 99,89 százalékos részvénycsomagjának megvásárlására. A megszokottnál erősebb volt a forgalma a héten a Matávnak, a távközlési papír árfolyama 0,56 százalékkal 900 nőtt. A Richter részvényei iránt viszont csekély volt az érdeklődés, a gyógyszergyári papír 25650 forinton zárt, ami mindössze 0,14 százalékkal magasabb az előző heti záróáránál.
A másik gyógyszeripari részvény, az Egis 0,9 százalékkal 17005 forintra gyengült. A hét egyik legjobban teljesítő papírja a BorsodChem volt, amelynek ára 8,6 százalékkal 2670 forintra nőtt.